《唐伯宪赴括苍户掾》
宋代·姜特立

吾州刺史宅，上冠灵鳌颠。
千嶂翠合沓，一水清潺湲。
北指烟雨近，西睇莺花连。
积李雪缟夜，崇桃霞覆川。
群材聚仙境，上幕开中天。
宜有唐景辈，参与邹枚联。
户掾吾故人，学问自家传。
隶法既奇古，诗句仍清圆。
想当吟哦时，揽胜笔如椽。
坐使冰雪肠，觉浸含芳鲜。
试谂吾邦人，世岂有此贤。
勿叹官尚卑，行矣当腾骞。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。